Document ID: /roh_data/filtered/fineweb-2-filterrobots_roh.jsonl.gz/38473

Ils 3 Volgs a Falera, Laax e Sagogn, il gestiunari è l’associaziun da consum Falera-Laax, han da cumbatter cun la concurrenza entras gronds centers da cumpra ch’èn vegnids averts ni ch’èn planisads el conturn da Glion.
Tenor il president da l’associaziun Christian Capaul è la svieuta da las 3 stizuns crudada per 8,5% ils davos 5 onns. Plinavant ston las stizuns a Falera e Laax vegnir modernisadas ed investiziuns da total ca. CHF 1,4 milliuns èn planisadas ils proxims onns. Per savair finanziar quellas investiziuns, ha la suprastanza sclerì differents scenaris.
Surdar manaschi u cuntinuar sez
Ils commembers han da decider sur da dus scenaris:
- surdar il manaschi ad ina interpresa externa
- sez manar vinavant las 3 stizuns cun far las investiziuns necessarias
Interessents per surprender il manaschi haja dà blers, di Christian Capaul. A la votaziun vegn proponì da surdar il manaschi u a la Volg Detailhandels SA, ella è gia uss furnitura da martganzia per las 3 stizuns, u a la SPAR Handels SA. Omaduas interpresas èn prontas da manar las stizuns a Falera e Laax per almain 10 onns, cun surpigliar il persunal e pajar las investiziuns necessarias. La SPAR Handels SA na vul dentant betg surpigliar la stizun a Sagogn. La Volg Detailhandels SA surpigliass quella stizun mo sut la cundiziun, ch’ella na stoppia betg pajar tschains da locaziun per il local. Il possessur dal local è la vischnanca da Sagogn, che stuess acceptar quella cundiziun.
Manar sez cun success saja pussibel
Cun surdar il manaschi ad ina interpresa externa faschess l’associaziun da consum Falera-Laax mintg’onn in gudogn da circa CHF 60’000.-, e quai senza stuair far investiziuns e senza ristga. L’associaziun perdess dentant la pussaivladad da prender influenza. Tenor Christian Capaul saja i pussibel da sez manar vinavant las stizuns senza sperdita e cun savair finanziar las investiziuns planisadas. Il potenzial cunzunt a Falera e Laax saja gronds. Manar vinavant la stizun a Sagogn saja dentant era per l’associaziun mo pussibel, sch’il tschains da locaziun crodia davent. Els hajan gia tschentà la dumonda a la vischnanca da Sagogn.
RR Actualitad 12:00